Sóveel misdadigers vrygelaat op ‘spesiale’ parool(Argieffoto: Unsplash) Byna 14 000 gevangenes is reeds op parool vrygelaat sedert pres. Cyril Ramaphosa ’n jaar gelede spesiale paroolvrystelling vir duisende sogenaamde “lae risiko”-gevangenes aangekondig het om die verspreiding van Covid-19 in tronke te bekamp. Altesaam 126 (0,9%) van die 13 989 oortreders wat reeds op spesiale Covid-19-parool vrygelaat is, was teen April vanjaar weer in aanhouding nadat hulle weer met die gereg gebots het. Die portefeuljekomitee vir justisie en korrektiewe dienste het Woensdag met die departement van korrektiewe dienste in gesprek getree oor hul vordering met die vrylating van oortreders op spesiale Covid-19-parool. Sowat 19 000 gevangenes wat hulle skuldig gemaak het aan nie-gewelddadige misdade, sou aanvanklik weens die Covid-19-pandemie op parool vrygelaat word. Luidens ’n verklaring deur die komitee is dié syfer egter later na 18 544 kwalifiserende gevangenes verminder, nadat die omstandighede van die gevangenes weer nagegaan is. Die syfer is later verder na 17 922 verminder nadat nog aanklagte teen sommige van die gevangenes aanhangig gemaak is. Volgens die departement is die spesiale paroolvrystelling suksesvol geïmplementeer. “Daar moet egter nog meer gedoen word om gemeenskappe meer betrokke te kry by die monitering, rehabilitasie en herintegrasie van oortreders op parool en probasie om ŉ gladde herintegrasieproses te verseker,” meen die departement. Seksuele omgang in tronke Die komitee het ook gister tydens ŉ sessie inligting ontvang oor beweerde voorvalle van seksuele omgang tussen gevangenes en korrektiewe amptenare. Maroela Media het vroeër berig twee korrektiewe beamptes van ’n korrektiewe sentrum in KwaZulu-Natal is verlede maand summier ontslaan nadat ’n video aan die lig gekom het waarin gesien kan word hoe ’n vrouebeampte seksuele omgang met ŉ mansgevangene het. Die betrokke gevangene is ook intussen afgradeer na ŉ maksimum-oortreder en na ŉ ander fasiliteit oorgeplaas, het die komitee Woensdag gehoor. Die komitee het ook gehoor dat dié gevalle selde in die departement se werkplek voorkom, maar wanneer dit gebeur, word dit as “veragtelik en ongelukkig” beskou en dat dit die departement se goeie naam in oneer bring. Volgens die voorsitter van die subkomitee vir korrektiewe dienste, Qubudile Dyantyi, het korrektiewe dienste nog baie werk om te doen wat die uitvoer van sy mandaat betref. “Jy kan uitblink in al die ander dinge, maar as jy sukkel met jou kernmandaat van rehabilitasie, help dit jou nie. Jy sal nooit herstellende geregtigheid bereik as jy nie aandag gee aan hierdie kwessies nie.”